FI Euroopan unionin virallinen lehti CE 33/67

(2004/C 33 E/063)

KIRJALLINEN KYSYMYS E-0673/03

esittäjä(t): Marco Pannella (NI) ja Maurizio Turco (NI) komissiolle

(7. maaliskuuta 2003)

Aihe: Venäjän viranomaisten jatkuva ja vakava uskonnon vapauden loukkaaminen

Venäjän viranomaiset pyysivät 21. helmikuuta 2003 Puolan kansalaista Bronislaw Czaplickia, joka toimi katolisena pappina Puškinissa lähellä Pietaria, poistumaan maasta kahden viikon kuluessa, sillä hänen oleskelulupansa on peruutettu.

Tämä on vain viimeisin Venäjän viranomaisten pappeihin kohdistamista karkoituksista. Seuraavassa on esimerkkejä vuoden 2002 tapauksista:

— syyskuussa evankelisena pappina Krasnodarin alueella toimineelta Ruotsin kansalaiselta Leo Mårtens-sonilta peruutettiin oleskelulupa; 12. syyskuuta Puolan kansalainen Jaroslaw Wisniewski, joka toimi katolisena pappina Sahalinin alueella, pidätettiin hänen saapuessaan Habarovskiin, Venäjän Kauko-Idässä ja karkoitettiin Japaniin, josta hänen lentokoneensa oli saapunut; 10. syyskuuta Puolan kansalaiselta Eduard Mackiewiczilta, joka toimi Donin Rostovin alueella katolisena pappina, peruutettiin oleskelulupa;

— elokuussa katolisena pappina Jaroslavlin alueella toimineelta Slovakian kansalaiselta Stanislav Krajnakilta evättiin oleskelulupa; muslimisaarnaajana Baškortostanin alueella toiminut Turkin kansalainen Chalyshan Seidi karkoitettiin; Yhdysvaltojen kansalaiselta Victor Barousselta, joka toimi helluntailaissaarnaajana Irkutskin alueella, evättiin oleskelulupa;

— kesäkuussa kumottiin oleskelulupa Liettuan kansalaiselta Alexej Ledjajevilta, joka toimi helluntailaissaarnaajana; Yhdysvaltojen kansalaisilta Ronald Cookilta, Virginia Cookilta sekä Jeffrey, Susan ja Jordan Wollmanilta, jotka toimivat evankelisina pappeina Kostroman alueella, evättiin oleskelulupa; Tiibetin pakolaiselta Tenzin Gyatsolta, 14. Dalai Lamalta, evättiin oleskelulupa;

— 19. huhtikuuta peruutettiin oleskelulupa Puolan kansalaiselta Jerzy Mazurilta, Irkutskissa Etelä-Siperiassa olevan Pyhän Joosefin hiippakunnan katoliselta piispalta; 15. huhtikuuta 12 vuotta Venäjällä asuneelta Italian kansalaiselta Stefano Capriolta, joka toimi Vladimirin alueella katolisena pappina, kumottiin oleskelulupa;

— helmikuussa kumottiin oleskelulupa Etelä-Korean kansalaiselta Paul Kimiltä, joka toimi evankelisena pappina Kalmykian alueella; Yhdysvaltojen kansalaiset Autumn Newson, Matthew Crain ja Weston Pope, jotka toimivat mormonisaarnaajina Pihkovan alueella, karkoitettiin.

Tietääkö komissio nämä tapaukset? Venäjä on allekirjoittanut ihmisoikeuksien yleismaailmallisen julistuksen, jota se rikkoo myös näillä toimilla vakavasti ja jatkuvasti. Mihin aloitteisiin komissio on ryhtynyt tai aikoo ryhtyä suhteessa Venäjän viranomaisiin?

Mihin toimiin komissio aikoo ryhtyä 133 parlamentin jäsenen allekirjoittaman päätöslauselmaesityksen johdosta, jossa pyydetään asettamaan uskonnon vapauden kunnioittaminen etusijalle EU:n ja kolmansien valtioiden välisissä suhteissa ja rikkomistapauksissa säätämään samankaltaisia sanktioita kuin USA:n vuonna 1998 säätämässä laissa uskonnon vapaudesta maailmassa (Public Law 105-292/105. kongressi)?

Chris Pattenin komission puolesta antama vastaus

(3. huhtikuuta 2003)

Komissio on tietoinen siitä, että monilta henkilöiltä, jotka pyrkivät harjoittamaan uskontoa Venäjällä, on evätty tai peruutettu oleskelulupa. Komissio on tietoinen muiden uskontokuntien kuin Venäjän ortodoksikirkon vaikeasta tilanteesta Venäjällä. Huhtikuun 2002 jälkeen onkin toteutettu useita maastakarkotuksia sen jälkeen, kun Vatikaani päätti muuttaa neljä väliaikaista kirkkoaan Venäjällä pysyviksi roomalaiskatolisiksi hiippakunniksi. Maastakarkotukset ovat kohdistuneet myös muiden kirkkokuntien jäseniin.

Tästä syystä komissio on korostanut unionin ja Venäjän välisessä vuoropuhelussa useaan otteeseen, että unionin ja Venäjän välisen kumppanuuden perusarvoihin kuuluu myös ihmisoikeuksien täysimääräinen kunnioittaminen.

On muistettava, että kullakin valtiolla on oikeus päättää, sallivatko ne ulkomaalaisten oleskelun alueellaan. Tämän vuoksi oleskeluluvan peruuttamista ei voida yleisellä tasolla pitää Venäjän ratifioimien keskeisten kansainvälisten ja eurooppalaisten ihmisoikeussopimusten vastaisena. Toisaalta oleskeluluvan peruuttaminen yksinomaan uskonnon tai vakaumuksen harjoittamisen estämiseksi voi kunkin tapauksen erityispiirteiden mukaan olla uskonnon tai vakaumuksen vapauteen kohdistuva epäsuora rangaistus. Komissio pyrkii edelleen vaikuttamaan Venäjän viranomaisiin tämän kysymyksen ratkaisemiseksi.

Lisäksi koska Venäjä on yksi demokratiaa ja ihmisoikeuksia koskevan eurooppalaisen aloitteen kohdemaista, maan ihmisoikeustilanteen parantamista pidetään edelleen tämän ohjelman ensisijaisena tavoitteena.